Covid-19: 'Unieke' 3D-gedrukte ventilators ontwerp | Maroela Media
Die draagbare 3D-gedrukte ventilator en die Ingenieurspan van UJ. (Foto: Verskaf)
'n Ingenieurspan van die Universiteit van Johannesburg (UJ) het 'n draagbare 3D-gedrukte ventilator ontwerp in 'n poging om Suid-Afrika se tekort aan ventilators aan te vul.
Die ventilator, genaamd Aura Imprimere, kan danksy die batterystelsel op afgeleë gebiede gebruik word en tot een en 'n half uur onafhanklik funksioneer indien daar kragonderbrekings is.
"Die komponente hiervan is so ontwerp dat dit maklik in stede, landelike of afgeleë gebiede saamgestel kan word," sê prof. Tien-Chien Jen, UJ se departementshoof van meganiese ingenieurswetenskappe en die projekspanleier.
Volgens Jen is Aura Imprimere se basisplaat gebaseer op LEGO-ontwerpe, daarom kan die ontwerp volgens 'n pasiënt se behoeftes aangepas word. "Die opblaassak of Ambu-sak is beskikbaar in verskillende groottes en die ventilatortoestel kan aangepas word volgens 'n pasiënt se ouderdom, mediese toestand en asemhalingsbehoeftes."
'n Ambu-sak. (Foto: Paweł Czerwiński/Unsplash)
"Hierdie unieke 3D-gedrukte ventilators gebruik 'n elektroniese mikrobeheerder wat die werking van die twee motors beheer," sê Jen. "Deur die spoed en draairigting van die motors aan te pas, kan 'n druktydprofiel verkry word wat dan respiratoriese hulp aan pasiënte bied."
Die mikrobeheerder monitor ook die druk binne die Ambu-sak deur gebruik te maak van 'n druksensor. "As die druksensor enige onreëlmatighede in druk waarneem, gryp die motorbeheerder in om die probleem reg te stel."
Sensors wat die posisie van die ventilator se meganiese arms monitor, word ook gebruik om die arms te sinchroniseer sodat voldoende lug deur die Ambu-sak gestoot word, vertel Jen.
Die span beplan om die ontwerp en sagteware van die 3D-gedrukte aktiewe asemhalingskringstelsel vrylik beskikbaar te stel sodat dit wêreldwyd geproduseer kan word.